《题张老山从好堂》
宋代·牟巘

世有嗜土炭，恣啖等粱稻。海上逐臭夫，自谓姣且好。

好恶一失正，万境眩颠倒。亦有欲富者，蝇营无不到。

洗削誇鼎食，执鞭甘隶皂。于此还有人，深耻货赂冒。

一笑视千驷，贫贱守以道。厥好岂尔殊，吾自有至宝。

但恐好不真，回夺谅难保。老山殊绝尘，褰裳衣欲缟。

区区名与利，何曾挂怀抱。世人定不爱，昌歜与羊枣。

吾意各有在，端未恨枯槁。从好以名堂，一室聊笑傲。

心惟有所好，乃能无所好。好仁者夫子，不知岁年老。

益晚而好易，易编穷所好。彼富如浮云，非义是所悼。

谅兹得其从，圣言极探讨。孰重复孰轻，辨之亦既早。

而我方忍饥，四壁净如扫。舍鱼取熊掌，因用儆衰耄。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。